20. schôdza NR SR - 1.deň - B. popoludní
Dátum: 2024-09-12
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

322. Pán predsedajúci, kolegyne, kolegovia, vážené občianky a občania, prvýkrát v živote za týmto rečníckym pultom sa obraciam na občanov a občianky tejto krajiny. A je tomu tak preto, lebo v tejto sále, ja som o tom presvedčená, každý poslanec, či už je v opozícii, alebo v koalícii, presne vie, čo sa skrýva za návrhom na odvolanie Michala Šimečku z postu podpredsedu Národnej rady. Možno to nevedia občania, a preto sa obraciam na nich. Spiritus agens tohto návrhu, a ja myslím, že každý vie, kto to je, sa inšpiroval v tomto a nielen v tomto prípade overenou metódou, ktorú formulovala osoba, ktorá v 20. storočí priviedla Európu a nielen Európu do skazy. Tento tyran povedal: "Ak poviete dosť veľkú lož a budete ju dosť často opakovať, napokon jej uveria." A o tomto je aj tento príbeh. Obvinenie Michala Šimečku, že ovplyvňoval rozhodovanie komisií pri prideľovaní dotácií pre občianske združenia a neziskové organizácie, v ktorých pôsobia jeho príbuzní, je práve takouto veľkou a takouto dosť často opakovanou lžou. Robert Fico sa spolieha na to, že časť občanov tejto veľkej a často opakovanej lži napokon uverí. A teraz položím tri rečnícke otázky a budem na ne odpovedať. Prečo je toto tvrdenie, obvinenie možno považovať za lož. Po prvé preto, že neexistuje absolútne žiadny dôkaz o tom, že by Michal Šimečka ovplyvňoval komisie, ktoré prideľovali dotácie tým mimovládnym organizáciám, s ktorými ich spája táto vládna koalícia. Jediný dôkaz, alebo ak považujete za dôkaz výrok Roberta Fica, a to citujem z jeho tlačovky, že: "asi niekto niekomu zavolal", tak je niekde problém s kritickým úsudkom. A mimochodom, teraz žartom poviem, že Michal Šimečka je nanič vybavovač, lebo nadácia Michala Šimečku podala 34 žiadostí a trinástim z nich vyhovené nebolo. To iba 21 vyhovené bolo. Takže vybavovač úplne na nič. Po druhé preto, lebo z neobjektívneho prideľovania prostriedkov boli obvinené aj bývalé ministerky, pani Kolíková a pani Milanová. Zámerne sa nebudem venovať tomu obdobiu, kedy občianskym združeniam prideľovali dotačné prostriedky vlády Roberta Fica, lebo na to sme už dnes dostali vysvetlenie od pani Vaľovej, že za to môže minister Maďarič. Tak teda z toho je Michal Šimečka von. A tak teda späť k obdobiu pôsobenia pani ministerky Milanovej a pani ministerky Kolíkovej. Obe, obe boli nominantkami iných politických strán, než je Progresívne Slovensko. Progresívne Slovensko, OĽANO, Za ľudí, alebo SaS boli v politickom boji konkurentami a často sa uchádzali o priazeň rovnakej skupiny voličov. A teda ak niekto tvrdí, že občianske združenie a nadácia, ktorá je spájaná teda s príbuznými Michala Šimečku, pracovala v prospech Progresívneho Slovenska, a zároveň s podporou konkurenčných politických strán, tak stratil posledné zvyšky súdnosti. To nesedí. Po tretie preto, lebo iniciátori odvolania tvrdia, že ich návrh vychádza z výsledkov auditu. O tom audite hovoriť nebudem, lebo dnes teda sa relatívne, dobre, vybrali z neho nejaké časti, ale ponúknem nejakú časovú os. 19. februára podvečer minister zrušil dotačnú výzvu na ochranu ľudských práv a vtedy vydalo aj ministerstvo spravodlivosti stanovisko, že alokovanú sumu prerozdelí inak, lebo niektoré mimovládne organizácie si podporu zaslúžia a iné nezaslúžia. Tak sme teda čakali, že ktoré to budú tie, ktoré si ju zaslúžia a ktoré nezaslúžia. 6. marca štátna tajomníčka Roskovanyi na zasadnutí Rady vlády Slovenskej republiky pre ľudské práva a národnostné menšiny a rodovú rovnosť vyhlásila, že dôvodom pre zrušenie dotačnej výzvy je aj závažné podozrenie z protekcie jednej skupiny uchádzačov, ktorá je navyše rodinne a osobne spätá s opozíciou. Informovala tam, že prebieha interný audit, ktorý má podozrenia preveriť. Ministerstvo spravodlivosti podľa verejne dostupných informácií sľubovalo, že výsledky auditu budú v apríli. V apríli nebolo nič. A teraz, návrh na odvolanie Michala Šimečku bol predložený minulý týždeň. Termín bol stanovený na dnes, teda na 12. 9. a bol určený, pokiaľ si dobre spomínam, tiež minulý týždeň. Minister spravodlivosti Boris Susko dňa 6. 9. 2024 v Slovenskom rozhlase povedal, že správa z auditu o prideľovaní dotácie na ministerstve spravodlivosti bude hotová o dva týždne. To znamená niekedy okolo 20. septembra. 12-teho odvolávame, správa podľa ministra Suska bude hotová okolo 20. septembra. Samozrejme, že z tohto časového reťazca je úplne zrejmé, že najprv bol definovaný nepriateľský subjekt a potom sa tomu prispôsobili ďalšie kroky. Čiže najprv odvolať a potom dofabrikovať dôvody prostredníctvom auditu. A takto to robili a robia všetky nedemokratické režimy. Teraz tá druhá otázka. Prečo to Robert Fico robí, hoci viem, že ide o bláznivú konštrukciu? Tých dôvodov je veľa, ja vyberiem tri. Prvý, je to reakcia a toto je tiež úsudok, a inak chcem povedať, že existuje rozdiel medzi úsudkom a difamáciou. To, čo sa tu vydávalo za úsudky, to boli difamácie. Ale teda podľa môjho názoru je to reakcia na prieskumy, z ktorých vyplýva, že Progresívne Slovensko sa drží v tesnom závese za SMER-om, alebo niekedy ho aj predbehne, alebo majú rovnaké preferencie. To je problém. Po druhé, je to reakcia na motivačnú silu Progresívneho Slovenska, to priznali aj predkladatelia, ktoré je schopné priviesť ľudí do ulíc, čo inšpiruje aj ďalších občanov angažovať sa v prospech demokratických strán. Robert Fico si totiž myslí, že ak presvedčí účastníkov protestov, ktoré organizuje Progresívne Slovensko, že Michal Šimečka zabezpečuje pre svojich blízkych zdroje neférovým spôsobom, tak jeho mobilizačná sila bude slabšia. Myslím si, že sa mýli. A po tretie, je to preventívne opatrenie, ktoré má odviesť pozornosť od dôsledkov konsolidácie verejných výdavkov, ktoré doľahne predovšetkým na jeho voličov. V tomto je Robert Fico majster sveta. V prípadoch, keby sa mohla nevôľa voličov obrátiť proti nemu, tak vie vyhĺbiť takzvaný tristný kanál a odviesť týmto kanálom hnev smerom k niekomu inému a najlepšie silnému konkurentovi. Už to bolo dnes spomínané. Že raz to bola prezidentka Čaputová, potom pani ministerka Kolíková a teraz prišiel rad na Michala Šimečku. A tá tretia posledná otázka je takáto. Ublíži Michalovi Šimečkovi proces odvolávania, prípadne jeho odvolanie? Ja si myslím, že nie. Už len tie verejné hodnotenia osoby Michala Šimečku Robertom Ficom vzbudzuje u ľudí veľmi nepríjemný pocit. A teraz zase z vystúpení Roberta Fica zacitujem. Robert Fico v týchto svojich vystúpeniach horlivo vysvetľoval, že v politike sa stretol s ľuďmi, ktorí mali buď rozmer gaunera, alebo mali rozmer gentlemana. Robert Fico usúdil, že Michal Šimečka nemá ani rozmer gaunera, a nemá ani rozmer gentlemana. Dokonca to dostal do nejakej komickej polohy, keď sa rozohnil a pri jednom z viacnásobných opakovaní tejto sentencie v tom istom vystúpení povedal, že nielenže nemá rozmer gaunera, ani gentlemana, ale nemá rozmer. A teraz vážne, tak s polovicou tohto výroku sa naozaj dá súhlasiť. Michal naozaj nemá rozmer gaunera, lebo keby mal, tak by sa nesprával inak ako autor toho výroku. To, či je, alebo nie je Šimečka gentleman, to si netrúfam povedať. Čo si trúfam povedať, je to, že ide o mimoriadne slušného človeka. Nehovorím to preto, že je šéf strany, v ktorej som. Je to naopak, som v tej strane, lebo je tam taký šéf, okrem iného. (Potlesk.) A okrem toho chcem povedať, že prechovávam hlboký rešpekt k jeho rodine. Viete, netreba brániť pri ochrane demokracie iba inštitúcie, treba chrániť aj slušných ľudí. A to sú aj Šimečkovci. Jeho starí rodičia a rodičia sa vždy usilovali o kultivovanie československej a potom slovenskej spoločnosti. A nebolo to vždy jednoduché a nie je to jednoduché ani dnes, keď nastupuje éra ohrozenia demokracie a to nielen v hraniciach tejto krajiny. Predpokladám, že Michal zdedil gény, respektíve mémy svojich predkov. Pre vysvetlenie uvádzam, že mémy sú popisované ako obdoba génu a prenáša kultúrne javy, spoločenské postoje od predkov na potomkov. Slušnosť považuje Robert Fico za slabé miesto Michala. Ja si však myslím, že slušnosť za každých okolností je jednou z jeho silných stránok, lebo dáva nádej, že politika sa dá robiť aj férovo. Mimochodom takáto intenzita pohonu na človeka je najvyššou formou uznania jeho významu a v prípade politika aj formou uznania jeho vplyvu na voličov. Sám Fico 7. 9. v Sobotných dialógoch povedal: "Keď vás ľutujú, je s vami veľmi zle, keď vás ohovárajú a robia vám zle, tak je s vami veľmi dobre." Takže s Michalom Šimečkom je veľmi dobre. Napriek tomu chcem povedať, že každý, kto podporí odvolanie Michala Šimečku, môže zaspávať s pocitom dobre vykonanej podlosti. Ďakujem.